- Sɑkɑri
- ←
- 2
- →

2
Sɑkɑri u kɔbi nnɛ
kɑ sekobu nnɛ wɑ kɑ̃siru sɔɔ
1 Sɑkɑri u nɔni seeyɑ mɑ u mɑɑ kɔbi nnɛ wɑ. 2 Mɑ u gɔrɑdo wi u kɑ nùn gɑri mɔ̀ bikiɑ u nɛɛ, kɔbi yirɑ̀ mini.
Mɑ u nùn wisɑ u nɛɛ, kɔbi yi yi Yudɑbɑ kɑ Isirelibɑ kɑ Yerusɑlɛmugibu yɑrinɑsiɑwɑ mi.
3 Yen biru, Yinni Gusunɔ u mɑɑ nùn sekobu nnɛ sɔ̃ɔsi. 4 Mɑ u nùn bikiɑ u nɛɛ, mbɑ seko be, bɑ kobu nɑ.
Mɑ u nùn wisɑ u nɛɛ, bɑ nɑwɑ bu kɑ kɔbi yi tɔ̃yɑ ko, kpɑ bu yi bɔɔku yi, yi yi Yudɑn tem wɔri yi mɛn tɔmbu yɑrinɑsiɑ sere ben goo kun kpĩɑ u kɑ tii yinɑ.
Sɑkɑri u wɛ̃ɛ wɑ kɑ̃siru sɔɔ
5 Ye Sɑkɑri u mɑɑ mɛɛrɑ, yerɑ u durɔ goo wɑ u wɛ̃ɛ yĩirutii nɛni. 6 Mɑ u nùn bikiɑ u nɛɛ, mɑnɑ ɑ dɔɔ.
Mɑ u wisɑ u nɛɛ, nɑ dɔɔwɑ n Yerusɑlɛmu yĩire n kɑ yen dɛ̃ɛbu kɑ yen yɑsum wɑ.
7 Sɑnɑm mɛ Gusunɔn gɔrɑdo wi u kɑ nùn gɑri mɔ̀, u susim wee, yerɑ gɔrɑdo goo u mɑɑ nɑ u kɑ wiɔnɔ yinnɑ. 8 Mɑ u nùn sɔ̃ɔwɑ u nɛɛ, ɑ dukɑ doo ɑ ɑluwɑɑsi wi sɔ̃ ɑ nɛɛ, Yerusɑlɛmu yɑ koo ko wuu gè bɑ ǹ mɑɑ gbɑ̃rɑru toosimɔ. Domi gen tɔmbu kɑ gen yɑɑ sɑbenu koo dɑbiɑ. 9 Yinni Gusunɔ u mɑɑ nɛɛ, u ko n sɑ̃ɑ nge gbɑ̃rɑ dɔ̃ɔgiru Yerusɑlɛmu yen sɔ̃. Mɛyɑ u ko n mɑɑ sɑ̃ɑ yen bɛɛrɛ.
Yinni Gusunɔ u be bɑ rɑɑ
kpikiru dɑ soku
10 Sɑkɑri u nɛɛ,
Yinni Gusunɔ u geruɑ u nɛɛ,
bɛɛ be u rɑɑ yɑrinɑsiɑ hɑnduniɑn goonu nnɛ ye sɔɔ,
i wurɑmɑ.
I seemɑ i wurɑmɑ sɑɑ sɔ̃ɔ yɛ̃sɑn nɔm geu giɑn di.
11 Bɛɛ Yerusɑlɛmugibu, bɛɛ be i yoru dimɔ Bɑbiloniɔ,
i kisirɑmɑ.
12 Domi wi, Gusunɔ wɔllu kɑ tem Yinni u nɛɛ,
yenibɑn biru,
Yerusɑlɛmun bɛɛrɛ yɑ koo wurɑmɑ.
Wee u mɑn gɔriɔ bwese ni nu bɛɛn yɑ̃nu gurɑn mi.
U nɛɛ, nù n mɑɑ bɛɛ bɑbɑ,
yɑ sɑ̃ɑwɑ nge win tiin nɔniyɑ nu bɑbɑ.
13 Wee u koo nu nɔmɑ doke
kpɑ nu gɔsiɑ bɛɛn yobu.
Sɑɑ ye sɔɔrɑ nu koo giɑ mɑ Gusunɔ, wɔllu kɑ tem Yinniwɑ u mɑn gɔrimɑ.
14 Wiyɑ u nɛɛ, bɛɛ Yerusɑlɛmugibu, i nuku dobun kuuki koowo.
Domi u koo nɑ u n kɑ bɛɛ wɑ̃ɑ.
15 Bwese dɑbinɑ nu koo wurɑ wi, Yinni Gusunɔn mi giɑ yen tɔ̃ɔ te,
kpɑ nu ko win tɔmbu,
kpɑ u n wɑ̃ɑ kɑ be.
Sɑɑ ye sɔɔrɑ i ko i giɑ mɑ wi, Gusunɔ wɔllu kɑ tem Yinniwɑ u mɑn gɔrimɑ.
16 U ko n mɑɑ Yudɑ mɔ tem dɛɛrɑm mɛ sɔɔ.
U koo mɑɑ Yerusɑlɛmu gɔsi.
17 Bɑɑwure u koo nɔɔ mɑri Yinni Gusunɔn wuswɑɑɔ.
Domi u koo seemɑ win wɑ̃ɑ yee dɛɛrɑrun di.

- Sɑkɑri
- ←
- 2
- →

© 2005 SIM International