- Yeremi
- ←
- 14
- →

14
Nim gɔ̃ɔ bɑkɑru
1 Sɑnɑm mɛ nim gɔ̃ɔrɑ wɑ̃ɑ, Yinni Gusunɔ u Yeremi sɔ̃ɔwɑ u nɛɛ,
2 Yudɑbɑ bɑ gɔɔ wooru sɔ̃.
Goo mɑɑ sɑri ben wuu mɑrosun kɔnnɔsɔ.
Wee bɑ wɔrukɑ temɔ bɑ nuki sɑnkire.
Mɑ Yerusɑlɛmugibu bɑ nɔɔgiru sue bɑ fɑɑbɑ kɑnɑmɔ.
3 Dɑmgibu bɑ bwɛ̃ɛbwɛ̃ɛbu gɔrimɔ bu nim kɑsumɑ.
Adɑmɑ bɑ̀ n dɔkɔ dɑ bɑ ku rɑ nim wɑ.
Bɑ rɑ gɔsirɑmɛwɑ kɑ koto gbebusu,
kpɑ seku bɑkɑru tɑ n bu mɔ̀, bɑ n wuswɑɑ gɑ̃ɑnu wukiri.
4 Tem mu bɛsikirɑ yèn sɔ̃ gurɑ kun nɛmɔ.
Mɑ sekurɑ gbee wukobu mɔ̀ bɑ wuswɑɑ gɑ̃ɑnu wukiri.
5 Yɑkɑ bekusu sɑri.
Bɑtumɑ sɔɔrɑ nɛnnu rɑ mɑ
kpɑ nu doonɑ nu binu deri.
6 Wee gbeeku kɛtɛkunu nu wɑ̃ɑ guunu wɔllɔ,
nu wom gɑbirimɔ nge gbeeku bɔ̃nu.
Nin nɔni tondɑ yèn sɔ̃ yɑkɑsu sɑri.
7 Yudɑbɑ bɑ gerumɔ bɑ mɔ̀,
bɑɑ mɛ sɑ tɑɑrɛ mɔ bɛsɛn durum sɔ̃,
Yinni Gusunɔ, ɑ sun somiɔ wunɛn yĩsirun bɛɛrɛn sɔ̃.
Wee sɑ kuɑ mɛm nɔɔ sɑribɑ, mɑ sɑ nun torɑri.
8 Wunɛ wi bɛsɛ Isirelibɑ sɑ nɑɑnɛ sɑ̃ɑ,
wunɑ ɑ rɑ sun fɑɑbɑ ko wɑhɑlɑn sɑɑ sɔɔ.
Mbɑn sɔ̃nɑ kɑɑ n sɑ̃ɑ nge sɔɔ wi u sɑrɔ bɛsɛn temɔ
u kpunɑ wɔ̃ku teeru tɔnɑ.
9 Mbɑn sɔ̃nɑ kɑɑ n sɑ̃ɑ nge wi bɑ wɔri subɑru sɔɔ,
ǹ kun mɛ nge tɑbu durɔ wi u kpɑnɑ u sun fɑɑbɑ ko,
ɑ sere wɑ̃ɑ bɛsɛn suunu sɔɔ.
Yinni Gusunɔ, mɑ sɑ wunɛn yĩsiru sɔɔwɑ,
ɑ ku sun deri.
10 Wee ye Yinni Gusunɔ u geruɑ win tɔmbun sɔ̃. U nɛɛ, bɑ rɑ kɑ̃ bɑ n yɑɑyɑɑre mɔ̀. Bɑ ku rɑ kpĩ bu sinɑ bu tii nɛnɛ. Bɑ ǹ mɑɑ nùn wɛ̃remɔ. U ben durum yɑɑye. Yen sɔ̃nɑ u bu sɛɛyɑsiɑmɔ.
11 Mɑ Yinni Gusunɔ u Yeremi sɔ̃ɔwɑ u nɛɛ, ɑ ku tɔn be kɑnɑru kuɑ n kɑ bu geɑ kuɑ. 12 Domi bɑɑ bɑ̀ n nɔɔ bɔkuɑ, nɑ ǹ ben kɑnɑru nɔɔmɔ. Bɑ̀ n mɑɑ yɑ̃ku dɔ̃ɔ mwɑɑrɑruginu kɑ kɛ̃nu gɑnu kuɑ, nɑ ǹ nu mwɑɑmɔ. Kon de bu gbiwɑ gɔ̃ɔrun sɔ̃ kɑ kɛ̃si kɛ̃si bɑrɑrun sɔ̃ kɑ mɑɑ tɑbu sɔɔ.
13 Mɑ Yeremi u wisɑ u nɛɛ, Yinni Gusunɔ, wee wunɛn sɔmɔbu bɑ wunɛn tɔmbu sɔ̃ɔmɔ bɑ mɔ̀, bɑ ǹ tɑbu wɑsi. Gɔ̃ɔrɑ kun mɑɑ duɔ ben temɔ. Kɑɑ de bɑ n wɑ̃ɑwɑ bɔri yɛndu sɔɔ kɑ toro sindu.
14 Yinni Gusunɔ u mɑɑ nùn sɔ̃ɔwɑ u nɛɛ, weesɑ bɑ gerumɔ kɑ nɛn yĩsiru. Nɑ ǹ bu gɔre, nɑ ǹ bu woodɑ gɑɑ wɛ̃. Mɛyɑ nɑ ǹ mɑɑ bu gɑri gɛɛ sɔ̃ɔwɑ. Kɑ̃sinu kɑ siɑn gɑri kɑ ben gɔ̃rusun gɑri yi bɑ gerumɔ, ye kpuro weesɑ. 15 Yen sɔ̃, sɔmɔ be nɑ ǹ gɔre mi, bɑ kɑ tɔmbu sɔ̃ɔmɔ bɑ mɔ̀, bɑ ǹ tɑbu wɑsi ben temɔ, gɔ̃ɔrɑ kun duɔ mi, kon de bu gbi tɑbu sɔɔ, kɑ gɔ̃ɔrun sɔ̃. 16 Kpɑ tɔn be bɑ mɑɑ weesun gɑri sɔɔmɔ mi, bɑ n wɔrukɑ Yerusɑlɛmun swɛɛ sɔɔ gɔ̃ɔ te, kɑ tɑɑ bin sɔ̃. Bɑ ǹ goo wɑsi wi u koo bu sike, be kɑ ben kurɔbu kɑ bibu. Kon de ben nuku kɔ̃suru tu wɔriwɑ ben tii sɔɔ.
17 Yeremi u nɛɛ, Gusunɔ u mɑn sɔ̃ɔwɑ n tɔn be sɔ̃ n nɛɛ,
nɛn nɔni yĩresu su kokumɔ bururu kɑ yokɑ,
su ǹ yɔ̃re.
Domi wɑhɑlɑ bɑkɑ yɑ nɛn tɔmbu deemɑ.
Bɑ bu so bɑ mɛɛrɑ kuɑ.
18 Nɑ̀ n yɑrɑ nɑ dɑ yɑkɑsɔ,
nɑ rɑ tɔn be bɑ go tɑbu sɔɔn gonu wɑwɑ nu kpĩ.
Nɑ̀ n mɑɑ wurɑmɑ wuuɔ,
kpɑ n deemɑ tɔmbɑ bɑrɔ gɔ̃ɔrun sɑɑbu.
Gusunɔn sɔmɔbu kɑ yɑ̃ku kowobu
bɑ rɑ n den sirenɛwɑ tem mɛ sɔɔ.
Bɑ ǹ yɛ̃ ye bɑ mɔ̀.
Isirelibɑ bɑ Yinni Gusunɔ
suuru kɑnɑmɔ
19 Yinni Gusunɔ,
ɑ bɛsɛ Yudɑbɑ biru kisiwɑ mɑm mɑm?
A sun bwɛ̃rɑ yɑrɑwɑ?
Mbɑn sɔ̃nɑ ɑ sun sɛɛyɑsiɑmɔ ɑ mɛɛrɑ mɔ̀
ye yɑ ǹ bɛkurɑmɔ.
Sɑ bɔri yɛndu mɑrɑ, ɑdɑmɑ sɑ ǹ tu wɑ.
Sɑ mɑrɑ ɑ sun bɛkiɑ, ɑdɑmɑ nɔni swɑ̃ɑru sɔɔrɑ sɑ wɑ̃ɑ.
20 Yinni Gusunɔ, sɑ durum kuɑ wunɛn mi.
Sɑ tubɑ mɑ nuku kɔ̃surɑ sɑ kuɑ, bɛsɛ kɑ bɛsɛn bɑɑbɑbɑ.
21 A wunɛn ɑrukɑwɑni yɑɑyo ye ɑ kɑ sun bɔkuɑ.
Wunɛn yĩsirun sɔ̃, ɑ ku sun gɛm.
A ku mɑɑ Yerusɑlɛmu funɛ wĩɑ
mi ɑ wunɛn sinɑ gɔnɑ yiikogiɑ yii.
22 Bũu goo sɑri wi u koo kpĩ u gurɑ nɛɛsiɑ,
wɔllun tii, tɑ ǹ kpɛ̃ tu gurɑ nɛɛsiɑ.
Gusunɔ bɛsɛn Yinni, wunɑ ɑ rɑ de gurɑ yu nɛ.
Wunɑ sɑ mɑɑ nɑɑnɛ sɑ̃ɑ. Domi wunɑ ɑ rɑ ye kpuro ko.

- Yeremi
- ←
- 14
- →

© 2005 SIM International