- Esekiɛli
- ←
- 6
- →

6
Be bɑ bũnu sɑ̃ɑmɔ
1 Yinni Gusunɔ u nɛɛ, 2 wunɛ tɔnun bii, ɑ wunɛn wuswɑɑ seeyo Isirelibɑn guunun berɑ giɑ, kpɑ ɑ nɛn gɑri gere be bɑ wɑ̃ɑ min sɔ̃. 3 A nɛɛ, nɛ, Yinni Gusunɔ kon be bɑ wɑ̃ɑ Isirelibɑn guunɔ kɑ gungunɔ kɑ nin wɔwi sɔɔ wɔrimɑ kɑ tɑkobi, kpɑ n ben gunguu nìn mi bɑ rɑ bũu yɑ̃kuru ko kɔsuku. 4 Kon ben bũu yɑ̃ku yenu kɔsuku kɑ mi bɑ rɑ nu turɑre dɔ̃ɔ dokeye, kpɑ ben gonu nu n wɔrukɑ ben bũnun nuurɔ. 5 Kon Isirelibɑn gonu kpĩ ben bwɑ̃ɑrokunun wuswɑɑɔ. Kpɑ n ben kukunu yɑruku ben bũu yɑ̃ku yenɔ. 6 Wuu sìn mi bɑ wɑ̃ɑ kpuro, su koo kowɑ bɑnsu. Kpɑ n ben yɑ̃ku yenu kɔsuku ni bɑ kuɑ gungunu wɔllɔ. Kon ben bwɑ̃ɑroku ni gurɑ n kɔsuku, kpɑ nu kun mɑɑ wɑ̃ɑ mi. Mɛyɑ kon bwɑ̃ɑroku ni bɑ rɑ kɑ sɔ̃ɔ sɑ̃ suriri. Ye bɑ gesi sekɑ kɑ nɔmɑ yɑ koo kɑm kowɑ mɑm mɑm. 7 Ben suunu sɔɔ gɑbɑ koo wɔruku bu gbisuku. Sɑɑ ye sɔɔ, bɑ koo giɑ mɑ nɛnɑ nɑ sɑ̃ɑ Yinni Gusunɔ. 8 Adɑmɑ kon de bu kisirɑ tɑbun di, kpɑ bɑ n yɑrinɛ tem tukumɔ. 9 Sɑɑ ye sɔɔ, be, be bɑ kisirɑ bɑ koo mɑn yɑɑyɑ mi bɑ yoru dimɔ. Domi kon ben gɔ̃ru ge wĩɑ ge gɑ ǹ kɑ nɛ turo yɔ̃. Kon ben sɑkɑrɑ nɔni wĩɑ yi bɑ kɑ bũnu mɛɛrɑ. Ben tii bɑ koo tii tusi, kɔ̃sɑ kpuro ye bɑ kuɑn sɔ̃. 10 Sɑɑ ye sɔɔrɑ bɑ koo giɑ mɑ nɛnɑ Yinni Gusunɔ. N ǹ kɑm sɔɔ nɑ kɑ bu gerusi, ye nɑ nɛɛ, kon bu wɑhɑlɑ yeni kpɛ̃ɛ.
11 Wee ye nɛ, Yinni Gusunɔ nɑ nun sɔ̃ɔmɔ. A nɔmɑ suo kpɑ ɑ kɑ nɑɑsu tem so ɑ nɛɛ, wɑnyo. Wee Isirelibɑ bɑ kɔ̃sɑ kuɑ yɑ kpɑ̃. Yen sɔ̃, bɑ koo gbi tɑbu sɔɔ, kɑ gɔ̃ɔru sɔɔ, kɑ bɑrɑru sɔɔ. 12 Wi u tomɑ, bɑrɑrɑ tɑ koo nùn go. Wi u mɑɑ wɑ̃ɑ turuku, tɑbu sɔɔrɑ bɑ koo nùn go. Wi u koo sinɑ yɛnuɔ, bɑ koo nùn tɑrusiwɑ kpɑ u gbi gɔ̃ɔrun sɔ̃. Kon bu mɔru seesiwɑ mɑm mɑm. 13 Sɑɑ ye sɔɔ, bɑ koo giɑ mɑ nɛnɑ nɑ sɑ̃ɑ Yinni Gusunɔ bɑ̀ n wɑ gonu kpĩ ben bũnun bɔkuɔ kɑ sere ben yɑ̃ku yenɔ kɑ gungunɔ kɑ guunɔ kɑ dɑ̃ɑ kubenɔ kɑ dɑ̃ɑ koo bɑkɑnɔ mi bɑ rɑ rɑɑ bũnu turɑre dɔ̃ɔ dokeye, yɑ n nubu duroru mɔ. 14 Kon bu nɛn nɔmu dɛmiɛ kpɑ n de tem mɛ, mu ko bɑnsu sɑɑ sɔ̃ɔ yɛ̃sɑn nɔm dwɑrun di n kɑ girɑri Dibilɑɔ sɔ̃ɔ yɛ̃sɑn nɔm geu giɑ. Mi bɑ wɑ̃ɑ kpuro kpɑ bu giɑ mɑ nɛnɑ nɑ sɑ̃ɑ Yinni Gusunɔ.

- Esekiɛli
- ←
- 6
- →

© 2005 SIM International