- Misee
- ←
- 6
- →

6
Yinni Gusunɔ u win tɔmbu
tɑɑrɛ wɛ̃ɛmɔ
1 I swɑɑ dɑkio ye nɛ, Yinni Gusunɔ nɑ geruɑ. Nɑ nɛɛ,
Isirelibɑ, i seewo
i kɑ tii yinɑ guunu kɑ gungunun wuswɑɑɔ.
2 Bɛɛ guunu, i swɑɑ dɑkio.
Bɛɛ tem kpɛɛkpɛɛku dɑmginu,
nɛ, Yinni Gusunɔ nɑ nɛn tɔmbu tɑɑrɛ wɛ̃ɛmɔ.
Nɑ kĩ n bu siribu soku.
3 Bɛɛ Isirelibɑ, bɛɛ nɛn tɔmbu, kɔ̃sɑ mbɑ nɑ bɛɛ kuɑ.
Mɑ sɔɔrɑ nɑ derɑ i wɑsirɑ.
I mɑn wisio.
4 I mɑn tɑɑrɛ wɛ̃ɛmɔ yèn sɔ̃ nɑ bɛɛ Isirelibɑ yɑrɑ sɑɑ Egibitin di?
Ǹ kun mɛ yèn sɔ̃ nɑ bɛɛ yɑrɑ sɑɑ yorun di?
Ǹ kun mɛ yèn sɔ̃ nɑ bɛɛ kpɑro beni gɔriɑmɑ, Mɔwisi kɑ Aroni kɑ Mɑriɑmu?
5 Bɛɛ nɛn tɔmbu, i yɑɑyo kɔ̃sɑ ye Bɑlɑki Mɔɑbun sinɑ boko u bwisikɑ u bɛɛ kuɑ.
I mɑɑ yɑɑyo ye Bɑlɑmu Beorin bii u nùn wisɑ.
Nɑ bɛɛ yɔ̃siri bɛɛn sɑnum sɔɔ sɑɑ Sitimun di sere Giligɑliɔ.
Mɑ i nɛn durom wɑ mɛ nɛ, Yinni Gusunɔ nɑ bɛɛ kuɑ.
Ye Yinni Gusunɔ u tɔmbu
bikiɑmɔ
6 Kɛ̃ɛ terɑ̀ kon kɑ Yinni Gusunɔ wi, wi u kpuro kere dɑɑwɑ
nɑ̀ n dɔɔ win sɑ̃ɑ yerɔ.
Kɛ̃ɛ terɑ̀ ko nɑ n nɛni n kɑ nùn yiirɑ.
Nɑɑ wɔ̃ɔ tiɑgiɑ kon kɑ nùn yɑ̃ku dɔ̃ɔ mwɑɑrɑrugiru kuɑ?
7 Yinni Gusunɔ u yɑ̃ɑ kinɛ dɑbi dɑbinun bukɑtɑ mɔ?
Gum kotosun bukɑtɑwɑ u mɔ?
Nɛn bii gbiikoowɑ kon nùn wɛ̃ u sere mɑn nɛn torɑnu suuru kuɑ?
8 Aɑwo, Yinni Gusunɔ u tɔmbu geɑ sɔ̃ɔsi ye u rɑ kɑ̃.
Ye u bu kɑnɑmɔ bu ko,
yerɑ bu ben berusebu wɛ̃ ye n sɑ̃ɑ begiɑ.
Kpɑ bu bu kĩru sɔ̃ɔsi.
Kpɑ bu wi, Gusunɔ ben Yinni swĩi kɑ tii kɑwɑbu.
Yinni Gusunɔ u rɑ gbɛnɔbu
kɑ dɑɑ bɔɔbɔyɑgibu sɛɛyɑsie
9 Yinni Gusunɔ u kɑ Yerusɑlɛmugibu yɑ̃.
Wi u bwisi mɔ, u koo nùn nɑsiɑ.
Bɛɛ Yudɑbɑ, i de nɛn siribu bu bɛɛ yeeri.
10 Kon wurɑ tɔn kɔ̃so u dukiɑ gure win dirɔ kɑ gbɛnɑ?
Kpɑ u n sɑkɑku mɔ ge nɑ ǹ kĩ?
11 I tɑmɑɑ wi u kilo weesugiɑ mɔ u dɛɛre?
12 Wee bɛɛn gobigibu bɑ tɔmbu dɑm dɔremɔ,
bɑ rɑ n weesu mɔ̀.
Kpɑ bɑ n gɑbu nɔni wɔ̃kumɔ kɑ ben gɑri.
13 Tɛ̃, nɑ sɔɔru kpɑ n kɑ bɛɛ sɛ̃suku bɛɛn durum sɔ̃,
kpɑ i kɑm ko.
14 I ko i di, ɑdɑmɑ i ǹ debumɔ.
I ko i nɔɔgiru suɑ gɔ̃ɔrun sɔ̃.
Mɛyɑ n ǹ koorɔ i gɑ̃ɑnu bere.
Ì n mɑɑ gɑ̃ɑnu beruɑ, tɑbɑ kon kɑ ye kɑm koosiɑ.
15 I ko i duure, ɑdɑmɑ i ǹ gɛ̃ɛmɔ.
I ko i olifi gɑmɑ,
ɑdɑmɑ i ǹ wɑsi i yen gum sɑwɑ.
I ko i resɛm tɑm wĩɑ,
ɑdɑmɑ i ǹ wɑsi i mu nɔ.
16 Domi i sinɑ boko Omirin dɑɑ kɔ̃sɑ sɑɑrimɔ kɑ sere mɑɑ Akɑbugiɑ.
I ben dɑɑ sɑɑrimɔwɑ mɑm mɑm.
Yen sɔ̃nɑ kon de bɛɛn wuu gu ko bɑnsu.
Kpɑ n de bu bɛɛ yɛ̃ɛ.
I ko i sekuru wɑ bɛɛ kpuro nge mɛ nɛn tɔmbu bɑ rɑ wɑ.

- Misee
- ←
- 6
- →

© 2005 SIM International